Í umræðum um byggðakjarna á Íslandi í tengslum við byggðaáætlun hefur verið talað um að þrír meginkjarnar væru skilgreindir á landsbyggðinni til mótvægis við höfuðborgarsvæðið . Þar er um að ræða Eyjafjarðarsvæðið með Akureyri sem meginkjarna , miðausturland og Ísafjörð . Þingmenn Norðvesturkjördæmis hafa fjallað um stöðu atvinnu - og byggðamála á Vestfjörðum að undanförnu . Í bréfi , sem ég ritaði fyrir hönd þingmanna , til bæjarstjórnar Ísafjarðarkaupstaðar , var lögð á það áhersla að við frekari vinnu við skilgreiningu á hugtakinu byggðakjarni , væri gert ráð fyrir því að öll sveitarfélögin á norðanverðum Vestfjörðum næðu þeirri skilgreiningu . Þessi afstaða þingmanna hefur orðið bæjarstjórn Ísafjarðarkaupsstaðar tilefni til ályktunar . Byggðakjarnahugtakið getur ekki miðast við það að allt gerist á ,, eyrinni “ á Ísafirði . Byggðakjarnahugsunin á að byggjast á því að innan þessa svæðis verði bættar samgöngur og þjónustan og atvinnulífið svo öflugt að það skapi mótvægi við aðra landshluta og dragi til sín íbúa , sem velja að búa við góðar aðstæður í byggðakjarnanum . Það má ekki og getur ekki allt verið við ,, ráðhústorgið “ . Með því væri svæðið einn samfelldur byggðakjarni , sem stæði sameinaður og sterkari til sóknar og varnar . Í því ljósi m.a. tel ég eðlilegt að beina því til bæjaryfirvalda á Ísafirði að byggðakjarna-skilgreiningin verði sú sem þingmenn benda á .